30. ΑΠΟΦΑΣΗ ΥΠΟΥΡΓΟΥ ΕΡΓΑΣΙΑΣ ΚΑΙ ΚΟΙΝΩΝΙΚΩΝ ΑΣΦΑΛΙΣΕΩΝ Αριθ. Φ.274/Οικ. 631 της 8/15 Μαΐου 1998 (ΦΕΚ Β΄ 467) Επέκταση εφαρμογής των διατάξεων της παρ. 3 του άρθρ. 30 του Νόμ. 2592/1998 και στους υπαλλήλους των Ν.Π.Δ.Δ. που υπάγονται βάσει εκδοθέντων Π. Δ/των στο καθεστώς του Νόμ. 103/1975 για την καταβολή συμπληρωματικού εφάπαξ βοηθήματος. ΄Εχοντας υπόψη: 1.Τις διατάξεις της παρ. 3 του άρθρ. 30 του Νόμ. 2592/1998 (ΦΕΚ Α΄ 57/18.3.1998). 2.Τις διατάξεις του Π. Δ/τος 372/1995 (ΦΕΚ Α΄ 201). 3.Τις διατάξεις του άρθρ. 29Α του Νόμ. 1558/1985 (ΦΕΚ Α΄ 137), όπως προσετέθη με το άρθρ. 27 του Νόμ. 2081/1992 (ΦΕΚ Α΄ 154) και τροποποιήθηκε με το άρθρ. 1 παρ. 2α του Νόμ. 2469/1997 (ΦΕΚ Α΄ 38). 4.Το γεγονός ότι από την απόφαση αυτή, προκαλείται δαπάνη σε βάρος των προϋπολογισμών των οικείων Ν.Π.Δ.Δ. η οποία δεν μπορεί να προσδιορισθεί, λόγω αλλαγής των προϋποθέσεων, που αφορούν τον τρόπο υπολογισμού του συμπληρωματικού εφάπαξ βοηθήματος όσο και τον ανακαθορισμό του ποσοστού της εφεξής καταβαλλόμενης συμπληρωματικής εισφοράς, καθώς και της εισφοράς για την αναγνώριση χρόνου προϋπηρεσίας. 5.Την υπ’ αριθ. 80078/4.10.1996 (ΦΕΚ Β΄ 924) Κοινή Απόφαση του Πρωθυπουργού και του Υπουργού Εργασίας και Κοινωνικών Ασφαλίσεων, αποφασίζουμε: 1α.Οι υπάλληλοι των Ν.Π.Δ.Δ. οι οποίοι υπάγονται στο καθεστώς του Νόμ. 103/1975 βάσει εκδοθέντων Π. Δ/των κατά εξουσιοδότηση των διατάξεων της παρ. β του άρθρ. 3 του Νόμ. 103/1975 για την καταβολή συμπληρωματικού εφάπαξ βοηθήματος, υπάγονται υποχρεωτικά από τη δημοσίευση της παρούσας απόφασης και στις διατάξεις της παρ. 1 του άρθρ. 30 του Νόμ. 2592/1998. β.Το ποσό που προκύπτει από τη συμπληρωματική εισφορά που καταβάλλουν οι εν λόγω υπάλληλοι δεν δύναται από τη δημοσίευση της απόφασης αυτής αθροιστικά με την εισφορά που καταβάλλουν στον οικείο Φορέα Πρόνοιας να είναι κατώτερο εκείνου που καταβάλλουν οι υπάλληλοι των Ν.Π.Δ.Δ. της αυτής κατηγορίας που υπάγονται απ’ ευθείας στο καθεστώς του Νόμ. 103/1975. γ.Οι εν λόγω υπάλληλοι δύνανται να αναγνωρίζουν το σύνολο της συντάξιμης προϋπηρεσίας τους που προβλέπεται από τις διατάξεις του άρθρ. 15 του Νόμ. 2079/1992. Σε περίπτωση δε που μέρος αυτής δεν αναγνωρίζεται από τον οικείο Φορέα Πρόνοιας που είναι ασφαλισμένοι, υποχρεούνται για τον χρόνο αυτό να καταβάλλουν ολόκληρη την προβλεπόμενη από την παρ. 2 του άρθρ. 30 του Νόμ. 2592/1998 εισφορά. δ.Οι μόνιμοι υπάλληλοι του πρώην Εθνικού Θεάτρου και οι ασφαλισμένοι στο ΤΑΔΚΥ, που βάσει Π. Δ/των, υπάγονται στο καθεστώς του Νόμ. 103/1975 για την καταβολή συμπληρωματικού εφάπαξ βοηθήματος, υποχρεούνται στην καταβολή εισφοράς 2% και 1% αντίστοιχα για όλο το χρόνο της προγενέστερης εν ασφαλίσει υπηρεσίας τους και όχι πριν την 1.10.1975. 2.Οι διατάξεις των περ. α, γ και δ της παρ. 1 της παρούσας απόφασης εφαρμόζονται και στους υπαλλήλους που έχουν αποχωρήσει από την υπηρεσία κατά το χρονικό διάστημα από 1.1.1998 και μέχρι τη δημοσίευση της απόφασης αυτής μετά από σχετική αίτησή τους. 